

VLADA REPUBLIKE HRVATSKE

Zagreb, 27. travnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s potporom za realizaciju nabave uređaja za magnetsku rezonancu i CT uređaja za Opću bolnicu Karlovac  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**Z A K L J U Č A K**

 1. Vlada Republike Hrvatske podupire unaprjeđenje zdravstvene zaštite, podizanje dostupnosti i kvalitete zdravstvenih usluga stanovnicima Karlovačke županije kroz realizaciju nabave uređaja za magnetsku rezonancu i CT uređaja 128 slojeva, radi obavljanja djelatnosti radiologije u Općoj bolnici Karlovac.

2. Zadužuje se Ministarstvo zdravstva da, u suradnji s Karlovačkom županijom i Općom bolnicom Karlovac, poduzme potrebne radnje vezane za realizaciju aktivnosti iz točke 1. ovoga Zaključka.

3. Zadužuje se Ministarstvo zdravstva da, u svrhu provedbe točke 2. ovoga Zaključka, u državnom proračunu planira sredstva za realizaciju aktivnosti iz točke 1. ovoga Zaključka, sukladno raspoloživim fiskalnim mogućnostima državnog proračuna.

4. Zadužuje se Ministarstvo zdravstva za koordinaciju svih aktivnosti za provedbu ovoga Zaključka.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

Vlada Republike Hrvatske podupire unaprjeđenje zdravstvene zaštite, podizanje dostupnosti i kvalitete zdravstvenih usluga stanovnicima Karlovačke županije kroz realizaciju nabave uređaja za magnetsku rezonancu i CT uređaja 128 slojeva, radi obavljanja djelatnosti radiologije u Općoj bolnici Karlovac.

Ovim se zaključkom ostvaruju preduvjeti za osiguranje sredstava u državnom proračunu nabavu jednog uređaja za magnetsku rezonancu i jednog CT uređaja 128 slojeva za Opću bolnicu Karlovac.

Ministarstvo zdravstva financirat će nabavu uređaja za magnetsku rezonancu u iznosu od 1.475.000,00 eura i CT uređaja 128 slojeva u iznosu od 593.750,00 eura, odnosno sveukupno 2.068.750,00 eura, koja sredstva će se osigurati preraspodjelom sredstava u Državnom proračunu Republike Hrvatske za 2023. godinu i projekcijama za 2024. i 2025. godinu, unutar Razdjela 096 - Ministarstvo zdravstva.

Zadužuje se Ministarstvo zdravstva da, u svrhu provedbe ovoga zaključka, u državnom proračunu planira sredstva za realizaciju aktivnosti ovoga zaključka, sukladno raspoloživim fiskalnim mogućnostima državnog proračuna.

Slijedom navedenog predlaže se donošenje ovoga zaključka.